text: ওনাম (মালয়ালম: ഓണം; ইংরেজি: Ōṇaṁ) দক্ষিণ ভারতের কেরল রাজ্যের মালয়ালি জনগোষ্ঠীর মাঝে পালিত ধান কাটার একটি বাৰ্ষিক উৎসব। এটি একটি কৃষিভিত্তিক উৎসব। কেরলে প্ৰচলিত মালয়ালম দিনপঞ্জী পঞ্চাঙ্গম অনুসারে চিঙ্গম মাসের ২২তম নক্ষত্ৰ থিরুবোনামের দিনে ওনাম পালন করা হয়। গ্রেগরীয় বর্ষপঞ্জি অনুসারে যা আগস্ট-সেপ্টেম্বর মাসে অনুষ্ঠিত হয়। জনশ্রুতি অনুসারে, রাজা মহাবলির স্মরণে এই উৎসবটি উদযাপিত হয় এবং বিশ্বাস করা হয় যে তার আত্মা ওনামের সময়ে কেরল ভ্ৰমণে আসে।
  
  এটি কেরল ও কেরলের বাইরে মালয়ালি লোকদের অন্যতম বার্ষিক ও বৃহৎ ফসলি উৎসব এবং বিষু এবং তিরুবাথিরার পাশাপাশি তিনটি প্রধান হিন্দু উৎসবের একটি। এটি বেশ উদ্যম ও আয়োজনের সাথেই পালন করা হয়। ওনামের আয়োজনগুলোর মধ্যে রয়েছে ভল্লম কালি (নৌকা প্ৰতিযোগিতা), পুলিকালি (বাঘ নৃত্য), পুকালাম নামক ফুলের আলপনা, ওনাথাপ্পান (পূজা), ওনাম কালি, রশি টানা, থাম্বি থুলাল (মেয়েদের নৃত্য), কুম্মাত্তিকালি (মুখোশ নৃত্য), ওনাথাল্লু (রণকলা/মার্শাল আর্টস), ওনাভিল্লু (বাদ্যযন্ত্র), কাজচাক্কুলা (উদ্ভিদ উৎসর্গ), ওনাপত্তান (বিশেষ পোশাক/সাজ), এথাছামায়াম (লোকনৃত্য ও গীত) এবং অন্যান্য উদযাপন।  এটি মালয়ালি জনগোষ্ঠীর নববর্ষের দিন।
  
  'উথরডম' বা ওনামের আগের দিনটি থেকে মোট চার দিন কেরলে সরকারি ছুটির দিন হিসেবে স্বীকৃত। কেরলের রাজধানী তিরুবনন্তপুরম বা ত্রিবান্দ্রমের প্ৰায় ৩০টি স্থানে বৃহৎ পরিসরে ওনাম উদযাপিত হয়। এটি বিশ্বজুড়ে ছড়িয়ে থাকা সকল মালয়ালি প্রবাসীরাও উদযাপন করেন। এর উৎস হিন্দু ধৰ্মের সঙ্গে সম্পৃক্ত বলে বিবৃত হলেও কালের পরিক্রমায় ওনাম কেরলের সকল সম্প্ৰদায়ের একটি সাংস্কৃতিক মহোৎসবে পরিণত হয়েছে।
  
  তথ্যসূত্র 
  
  বিষয়শ্রেণী:হিন্দু উৎসব
  বিষয়শ্রেণী:ভারতের লোক উৎসব
  বিষয়শ্রেণী:কেরালার উৎসব
  বিষয়শ্রেণী:ভারতের নবান্ন উৎসব
  বিষয়শ্রেণী:আগস্ট উদ্‌যাপন
  বিষয়শ্রেণী:সেপ্টেম্বর উদ্‌যাপন
  বিষয়শ্রেণী:কেরলের হিন্দু উৎসব
  বিষয়শ্রেণী:ভারতের ধর্মীয় উৎসব
title: ওনাম